A Bizottság határozata

(2001. május 14.)

a Bolgár Köztársaságban az előcsatlakozási időszakban a támogatás kezelésének a mezőgazdasági és vidékfejlesztéssel kapcsolatos előcsatlakozási intézkedéseket végrehajtó intézményekre való átruházásáról

(az értesítés a C(2001) 1428. számú dokumentummal történt)

(2001/380/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel az előcsatlakozási stratégia keretében a csatlakozni szándékozó országoknak nyújtandó támogatás összehangolásáról és a 3906/89/EGK rendelet módosításáról szóló, 1999. június 21-i 1266/1999/EK tanácsi rendeletre [1] és különösen annak 12. cikke (2) bekezdésére,

tekintettel az előcsatlakozási időszakban a közép- és kelet-európai tagjelölt országokban a mezőgazdasági és vidékfejlesztéssel kapcsolatos előcsatlakozási intézkedésekhez nyújtott közösségi támogatásról szóló 1268/1999/EK tanácsi rendelet alkalmazására vonatkozó pénzügyi szabályok megállapításáról szóló, 2000. június 7-i 2222/2000/EK bizottsági rendeletre [2] és különösen annak 3. cikke (2) bekezdésére,

mivel:

(1) Az előcsatlakozási időszakban a közép- és kelet-európai tagjelölt országokban a mezőgazdasági és vidékfejlesztéssel kapcsolatos előcsatlakozási intézkedésekhez nyújtott közösségi támogatásról szóló, 1999. június 21-i 1268/1999/EK tanácsi rendelet [3] 4. cikke (5) bekezdésével összhangban, a Bolgár Köztársaság mezőgazdasági és vidékfejlesztési programját a Bizottság 2000. október 20-i C(2000) 3058. végleges határozata jóváhagyta.

(2) A Bolgár Köztársaság Kormánya és az Európai Közösség nevében a Bizottság 2000. december 18-án aláírta a Sapard program végrehajtásához szükséges technikai, jogi és igazgatási kereteket meghatározó, több évre szóló finanszírozási megállapodást.

(3) Az 1266/1999/EK rendelet úgy rendelkezik, hogy az 1266/1999/EK rendelet 12. cikke (1) bekezdésében említett előzetes jóváhagyás meglététől el lehet tekinteni a nemzeti és ágazati program/projektmenedzsment-kapacitások, a pénzügyi ellenőrző eljárások és az államháztartással kapcsolatos struktúrák esetenkénti elemzése alapján. A 2222/2000/EK rendelet részletes szabályokat ír elő az említett elemzés elvégzéséhez.

(4) A Bolgár Köztársaság illetékes hatósága kijelölte egyrészről az Állami Mezőgazdasági Alapot a "Mezőgazdasági üzemekbe történő beruházások", "A mezőgazdasági és halászati termékek feldolgozásának és forgalomba hozatalának javítása", valamint a "Gazdasági tevékenységek fejlesztése és diverzifikációja, a többrétű tevékenységek és alternatív jövedelmek biztosítása" intézkedések végrehajtására, a Bolgár Köztársaság számára a C(2000) 3058. végleges határozattal jóváhagyott mezőgazdasági és vidékfejlesztésről szóló programban meghatározattak szerint, valamint másrészről a Pénzügyminisztérium Nemzeti Alap Igazgatóságát azon pénzügyi feladatok ellátására, amelyeket a Sapard program végrehajtása keretében el kell végeznie.

(5) Az 1266/1999/EK rendelet és a 2222/2000/EK rendelet alapján a Bizottság elemezte a nemzeti és ágazati szintű program/projektmenedzsment-kapacitást, a pénzügyi ellenőrzési eljárásokat és az államháztartással kapcsolatos struktúrákat, és megállapította, hogy az előbbi intézkedések végrehajtását illetően a Bolgár Köztársaság megfelel a 2222/2000/EK rendelet mellékletének 4-6. cikke rendelkezéseinek, az 1266/1999/EK rendelet mellékletében ismertetett minimális feltételek alapján. Különösen az Állami Mezőgazdasági Alap valósította meg, elfogadható módon, a következő kulcsfontosságú akkreditációs kritériumokat: írásban rögzített eljárások, feladatok szétválasztása, projektet megelőző és kifizetések előtti ellenőrzések, kötelezettségvállalási és fizetési eljárások, számviteli eljárások, számítógépes rendszerek biztonsága és belső ellenőrzés; a Pénzügyminisztérium Nemzeti Alap Igazgatósága a következő kulcsfontosságú akkreditációs kritériumokat valósította meg elfogadható módon: számviteli ellenőrzési nyomvonal, a kincstár irányítása, a források fogadása, az Állami Mezőgazdasági Alap felé történő folyósítás, számítógépes rendszer biztonsága és belső ellenőrzés.

(6) Ezért tehát helyénvaló az 1266/1999/EK rendelet 12. cikke (1) bekezdésében említett előzetes jóváhagyástól eltekinteni, és a támogatás kezelését a decentralizáció jegyében az Állami Mezőgazdasági Alapra és a Pénzügyminisztérium Nemzeti Alap Igazgatóságára ruházni.

(7) Mivel azonban a Bizottság által végzett vizsgálatok működőképes, de jelenleg még nem működő rendszeren alapulnak, és mivel helyénvaló a Sapard program irányítását az Állami Mezőgazdasági Alapra és a Pénzügyminisztérium Nemzeti Alap Igazgatóságára bízni ideiglenes jelleggel úgy, hogy a Sapard program teljes körű irányításának joga csak a rendszer megfelelő működését igazoló vizsgálatokat követően kerül átadásra, és csak azután, hogy a Bizottságnak a támogatás kezelésének az Állami Mezőgazdasági Alapra és a Pénzügyminisztérium Nemzeti Alap Igazgatóságára való átruházásával kapcsolatos esetleges javaslatai megvalósultak,

A KÖVETKEZŐKÉPPEN HATÁROZOTT:

1. cikk

A Bolgár Köztársaság által végzett projektkiválasztások és szerződéskötések a Bizottság előzetes jóváhagyásának követelménye alól mentességet élveznek.

2. cikk

A Sapard Program irányítása ideiglenes alapon az Állami Mezőgazdasági Alaphoz (55 Hristo Botev Boulevard, 1040 Szófia, Bulgária) kerül a "Mezőgazdasági üzemekbe történő beruházások", "A mezőgazdasági és halászati termékek feldolgozásának és forgalomba hozatalának javítása", valamint a "Gazdasági tevékenységek fejlesztése és diverzifikciója, a többrétű tevékenységek és alternatív jövedelmek biztosítása" intézkedések megvalósítására vonatkozóan, a Bolgár Köztársaság számára a C(2000) 3058. végleges határozattal jóváhagyott, mezőgazdasági és vidékfejlesztésről szóló tervben meghatározattak szerint, és a Pénzügyminisztérium Nemzeti Alap Igazgatóságához (102 Radkovski Street, 1040 Szófia, Bulgária) kerül azoknak a pénzügyi feladatoknak az ellátására vonatkozóan, amelyeket a Bolgár Köztársaság számára meghatározott Sapard program végrehajtása keretében el kell végeznie. Az illetékes hatóság kérésére a Bizottság dönthet úgy, hogy a kezelés átruházását kiterjeszti a Mezőgazdasági és Vidékfejlesztési Programban meghatározott egyéb intézkedésekre is, amennyiben megállapította, hogy a vonatkozó feltételek teljesülnek.

Kelt Brüsszelben, 2001. május 14-én.

a Bizottság részéről

Franz Fischler

a Bizottság tagja

[1] HL L 161., 1999.6.26., 68. o.

[2] HL L 253., 2000.10.7., 5. o.

[3] HL L 161., 1999.6.26., 87. o.

--------------------------------------------------